Gedagte vir die dag: Daarvoor het Ek gekom …Foto: jorgeschulz.wordpress.com Toe hulle Hom kry, sê hulle vir Hom: “Almal vra na U.” Jesus het egter geantwoord: “Ons moet ook nog verder gaan na die omliggende dorpe sodat Ek ook daar kan preek. Dit is immers waarvoor Ek gekom het.” (Markus 1:37, 38) Dit word vroeg in Jesus se bediening duidelik dat dit nooit sy bedoeling was om die wêreld met mag en geweld van sy koningskap te oortuig nie. Telkens wanneer Hy die een of ander magsdaad uitgevoer het, het Hy Hom onttrek van die skare mense. Hy het nie gekom om ŉ groot vertoon te lewer nie. Hy het nie gekom om as ŉ heldefiguur vereer te word nie. Waarvoor hét Hy dan gekom? Hy het gekom om te preek. Jesus het mense gesond gemaak en demone uitgedryf. Genesing, dit was vir Hom so belangrik. Hy wou ŉ stukkende skepping help heelmaak. Hy wou vir die wêreld wys dat God die gebrokenheid wat die sondeval meegebring het, wil herstel. Maar die herstel begin nie by gesonde liggame nie; dit begin by ŉ herstelde verhouding met God. Daarom sê Hy: Ek het gekom om te preek! Wat wou Jesus preek? Ons het reeds gehoor wat sy intreepreek was: Bekeer julle en glo die evangelie. Kom net weer in die regte verhouding met God. Word genees deur die goeie nuus van verlossing aan te gryp.